Wil Avignon vo 1309 bis 1376 – und wääred em Oobedländische Schisma, wo druf choo isch (1378 bis 1417) – dr Sitz vom Bapst gsi isch, het d Stadt dr Biinaame „Stadt vo de Bäpst“. Um d Altstadt vo Avignon mit iire brächdige, middelalterlige Hüüser goot en imposanti Stadtmuure, wo immer no intakt isch. D Altstadt mit em gootische Bapstbalast (Palais des Papes) us em 14. Joorhundert, dr Bischofsaalaag, em Rocher des Doms und dr berüemte Brugg Pont Saint-Bénézet, ghööre zum UNESCO-Wältkultuurerb. Die Brugg  isch wägen em Volkslied Sur le pont d’Avignon witume bekannt.